SKRIFTLIG FORESPØRGSEL P-0590/03

af Marco Pannella (NI) til Kommissionen

(24. februar 2003)

Om: De cambodjanske myndigheders overtrædelse af FN's flygtningekonvention i forholdet til montagnarderne (Degar), som flygter fra den vietnamesiske regerings undertrykkelse

- Trods flere henvendelser og pres fra De Forenede Nationers Højkommissariat for Flygtninge (UNHCR) og fra den amerikanske ambassade i Phnom Penh fortsætter de cambodjanske myndigheder efter lukningen af flygtningelejrene i regionerne Rattanakiri og Mondulkiri i stigende grad med at overtræde FN's flygtningekonvention og de grundlæggende rettigheder over for flere hundrede montagnarder (Degar), som er på flugt for de vietnamesiske myndigheders forfølgelse. I de forløbne måneder er der dokumenteret tilfælde af tvungen hjemsendelse af flere hundrede montagnardflygtninge, som man derefter ikke har hørt mere til.

- Den 20. december undertegnede den cambodjanske premierminister, Hun Sen, dekret nr. 124, hvormed yderligere 600 medlemmer af politistyrken blev udkommanderet for at kontrollere grænsen mellem Vietnam og Cambodja. Den ansvarlige for UNHCR i Cambodja, Nikola

Mihailovic, har i denne forbindelse udtalt, at dette skridt har alvorlige konsekvenser for enhver montagnard, der måtte søge asyl i Cambodja. Det er en kendsgerning, at politiet er der for at opspore folk og nægte dem asyl. Vi hører til stadighed om, at folk bliver deporteret, men vi har ikke nogen mulighed for at bekræfte oplysningerne. Det er dog UNHCR (og ikke myndighederne), der skal afgøre, hvem der er en ulovlig indvandrer, og om den pågældende har behov for asyl.

- Ifølge Jesuit Refugees Service blev ca. 50 montagnarder (mænd, kvinder og børn, hovedsagelig pnong) i den første uge af januar 2003 tilbageholdt af det cambodjanske politi i nærheden af Koh Nheak, hvorefter de med magt blev ført til den vietnamesiske grænse, hvor de blev overgivet til grænsepolitiet. Senere blev en anden gruppe bestående af 30 montagnarder (også pnong) tilbageholdt af politifolkene nær Koh Nheak. Disse blev dog brutalt gennembanket, inden de blev sendt tilbage til grænsen. Desuden taler lokale kilder om summariske henrettelser eller tilbageholdelse i egentlige fangelejre af de flygtninge, der er blevet arresteret i Cambodja og tvunget til at vende tilbage til Vietnam i strid med FN's flygtningekonvention.

Kommissionen bedes på baggrund af ovenstående besvare følgende spørgsmål:

- Vil den træffe foranstaltninger og i givet fald hvilke for at udvirke, at den cambodjanske regering igen overholder folkeretten og omgående genåbner flygtningelejrene i regionerne Rattanakiri og Mondulkiri, sådan som Amnesty International og Human Rights Watch har krævet, og tager imod de mange hundrede montagnarder, som fortsat flygter på grund af de vietnamesiske myndigheders forfølgelse?

- Agter den fortsat at yde finansiel bistand til den cambodjanske regering til trods for, at denne vedvarende krænker sine internationale forpligtelser på menneskerettighedsområdet og dermed overtræder de aftaler, der er indgået herom?

Svar afgivet på Kommissionens vegne af Chris Patten

(20. marts 2003)

Kommissionens delegation i Phnom Penh tillige med medlemsstaternes diplomatiske missioner følger fortsat nøje situationen for de vietnamesiske montagnarder, som søger tilflugt i Cambodja, og deltager i EU's diplomatiske demarcher til Cambodjas regering om emner, der giver anledning til bekymring. Cambodjas regering har bekræftet, at den fortsat vil honorere sine forpligtelser inden for rammerne af internationale konventioner.

Repræsentanterne i Cambodja og medlemsstaterne opretholder også snævre kontakter med De Forenede Nationers Højkommissariat for Flygtninge (UNHCR). Den af UNHCR overvågede genbosættelse af de montagnarder, der havde søgt tilflugt i Cambodja efter begivenhederne i februar 2001, og som havde udtrykt ønske om at komme videre til USA, fortsætter. Omkring 102 af disse personer har fået ophold i midlertidige gennemgangsfaciliteter. Der er ved at blive truffet arrangementer til at genbosætte yderligere 47 montagnarder ved udgangen af marts 2003. Desuden er en del af de vietnamesiske montagnarder, der har søgt tilflugt i Cambodja i de seneste måneder, blevet placeret sammen med dem, der stadig afventer grønt lys for genbosættelse i USA.

UNHCR har fortsat adgang til provinserne Mondulkiri og Rattanakiri og til at sende flying teams ind for at overvåge situationen med hensyn til nyankomne grupper af vietnamesiske montagnarder. Man har drøftet muligheden for at oprette modtagelsescentre med den cambodjanske regering. Kommissionen er bekendt med ubekræftede rapporter om, at af de nyankomne skulle være blevet deporteret. Det har vist sig umuligt at få nogen bekræftelse af forlydenderne om, at der skulle have været tale om mishandling eller summariske henrettelser, som der henvises til spørgsmålet.

I samarbejdsaftalen mellem EF og Cambodja, som blev undertegnet i 1997, siges det i artikel 1, at respekten for menneskerettighederne og de demokratiske principper er et væsentligt element i aftalen. Spørgsmål med relation til respekten for og fremme af menneskerettighederne tages op på møder i Den Blandede Kommission, der er nedsat i henhold til samarbejdsaftalen. Kommissionen overvåger sammen med de medlemsstater, der er repræsenteret i Cambodja, meget nøje udviklingen med hensyn til menneskerettighederne for at sikre og understøtte den cambodjanske regerings tilsagn om at gøre yderligere fremskridt på menneskerettighedsområdet. Kommissionen deltager også sammen med medlemstaterne i alle EU-demarcher til den cambodjanske regering i menneskerettighedsspørgsmål.

Kommissionens strategi over for Cambodja på menneskerettighedsområdet er, som det er tilfældet over for alle lande i regionen, at opmuntre til og støtte fortsatte fremskridt med hensyn til menneskerettigheder og demokratisering og at give udtryk for sine betænkeligheder, når der konstateres misbrug, inden for rammerne af de internationale menneskerettighedsinstrumenter. Denne strategi blev bekræftet i Kommissionens meddelelse fra maj 2001 om, hvordan EU kan medvirke til at fremme menneskerettigheder og demokratisering i tredjelande(1).

(1) KOM(2001) 252 endelig udg.